CELEX: 32022D0780
Language: da
Date: 2022-04-13 00:00:00
Title: Kommissionens gennemførelsesafgørelse (EU) 2022/780 af 13. april 2022 om uoverensstemmelse mellem visse præstationsmål i udkastet til præstationsplanen for den funktionelle luftrumsblok, der er forelagt af Schweiz i henhold til Europa-Parlamentets og Rådets forordning (EF) nr. 549/2004, og de unionsdækkende præstationsmål for den tredje referenceperiode og om fremsættelse af anbefalinger om revision af disse mål (meddelt under nummer C(2022) 2313) (Kun den franske, den italienske og den tyske udgave er autentiske) (EØS-relevant tekst)

18.5.2022   
               
               
                  DA
               
               
                  Den Europæiske Unions Tidende
               
               
                  L 139/218
               
            
         KOMMISSIONENS GENNEMFØRELSESAFGØRELSE (EU) 2022/780
         af 13. april 2022
         om uoverensstemmelse mellem visse præstationsmål i udkastet til præstationsplanen for den funktionelle luftrumsblok, der er forelagt af Schweiz i henhold til Europa-Parlamentets og Rådets forordning (EF) nr. 549/2004, og de unionsdækkende præstationsmål for den tredje referenceperiode og om fremsættelse af anbefalinger om revision af disse mål
         
            
               (meddelt under nummer C(2022) 2313)
            
         
         (Kun den franske, den italienske og den tyske udgave er autentiske)
         (EØS-relevant tekst)
         EUROPA-KOMMISSIONEN HAR —
         under henvisning til aftalen mellem Det Europæiske Fællesskab og Det Schweiziske Forbund om luftfart (»aftalen«) (1),
         under henvisning til Europa-Parlamentets og Rådets forordning (EF) nr. 549/2004 af 10. marts 2004 om rammerne for oprettelse af et fælles europæisk luftrum (rammeforordningen) (2), særlig artikel 11, stk. 3, litra c), andet afsnit,
         efter høring af Udvalget for det Fælles Luftrum, og
         ud fra følgende betragtninger:
         
            GENERELLE BETRAGTNINGER
         
         
            Baggrund
         
         
                     (1)
                  
                  
                     I henhold til artikel 11 i forordning (EF) nr. 549/2004 skal der oprettes en præstationsordning for luftfartstjenester og netfunktioner. Medlemsstaterne skal endvidere i henhold til artikel 10 i Kommissionens gennemførelsesforordning (EU) 2019/317 (3) på nationalt niveau eller inden for funktionelle luftrumsblokke fastsætte bindende præstationsmål for hver referenceperiode under præstationsordningen for luftfartstjenester og netfunktioner. Disse præstationsmål skal være i overensstemmelse med de unionsdækkende mål, som Kommissionen har vedtaget for den pågældende referenceperiode. Kommissionen er ansvarlig for at vurdere, om de foreslåede præstationsmål i udkastet til præstationsplaner er i overensstemmelse med de unionsdækkende præstationsmål, ud fra de vurderingskriterier, der er fastsat i bilag IV til gennemførelsesforordning (EU) 2019/317.
                  
               
                     (2)
                  
                  
                     Udbruddet af covid-19-pandemien har siden første kvartal af kalenderåret 2020 haft en betydelig indvirkning på lufttransportsektoren, og lufttrafikken blev reduceret betydeligt sammenlignet med niveauet før pandemien som følge af de foranstaltninger, medlemsstaterne og tredjelande har truffet for at inddæmme pandemien.
                  
               
                     (3)
                  
                  
                     De unionsdækkende præstationsmål for den tredje referenceperiode (»RP3«) blev oprindeligt fastsat ved Kommissionens gennemførelsesafgørelse (EU) 2019/903 (4). Eftersom disse unionsdækkende præstationsmål og udkastene til præstationsplaner for RP3, som medlemsstaterne og Schweiz efterfølgende forelagde, blev udarbejdet før udbruddet af covid-19-pandemien, kunne de ikke tage de deraf følgende væsentligt ændrede omstændigheder for lufttransport i betragtning.
                  
               
                     (4)
                  
                  
                     Som reaktion på covid-19-pandemiens indvirkning på udøvelsen af luftfartstjenester blev der i Kommissionens gennemførelsesforordning (EU) 2020/1627 (5) fastsat ekstraordinære foranstaltninger for RP3, som fraviger bestemmelserne i gennemførelsesforordning (EU) 2019/317. I henhold til artikel 2, stk. 1, i gennemførelsesforordning (EU) 2020/1627 vedtog Kommissionen den 2. juni 2021 Kommissionens gennemførelsesafgørelse (EU) 2021/891 (6), hvori der fastsættes reviderede unionsdækkende præstationsmål for RP3 inden for de centrale præstationsområder sikkerhed, miljø, kapacitet og omkostningseffektivitet.
                  
               
                     (5)
                  
                  
                     Alle medlemsstaterne og Schweiz har udarbejdet og vedtaget udkast til præstationsplaner med reviderede lokale præstationsmål for RP3, som blev forelagt Kommissionen til vurdering senest den 1. oktober 2021. Schweiz forelagde Kommissionen sit udkast til præstationsplan på FAB-niveau, i dette tilfælde for den funktionelle luftrumsblok »FABEC« (FAB Europe Central). Efter verifikationen af fuldstændigheden af FABEC's udkast til præstationsplan anmodede Kommissionen FABEC om at forelægge et ajourført udkast til præstationsplan senest den 17. november 2021. Kommissionens vurdering i denne afgørelse bygger på det ajourførte udkast til præstationsplan for FABEC, som er forelagt af Schweiz og de medlemsstaterne, der er omfattet af FABEC.
                  
               
                     (6)
                  
                  
                     Præstationsvurderingsorganet, som bistår Kommissionen ved gennemførelsen af præstationsordningen i henhold til artikel 11, stk. 2, i gennemførelsesforordning (EF) nr. 549/2004, har forelagt Kommissionen sin rapport med rådgivning om vurderingen af udkastene til præstationsplaner for RP3.
                  
               
                     (7)
                  
                  
                     Nærværende afgørelse omfatter udelukkende udkastet til de præstationsmål og dertil knyttede elementer i udkastet til præstationsplan for FABEC, som finder direkte anvendelse på den luftfartstjenesteudøver, der er udpeget til at udøve tjenester i Schweiz' luftrum.
                  
               
            Tilgang til vurderingen
         
         
                     (8)
                  
                  
                     I henhold til artikel 14, stk. 1, i gennemførelsesforordning (EU) 2019/317 har Kommissionen vurderet overensstemmelsen af de nationale præstationsmål eller de præstationsmål for funktionelle luftrumsblokke på grundlag af de vurderingskriterier, der er anført i punkt 1 i bilag IV til den nævnte gennemførelsesforordning, under hensyntagen til de lokale forhold. Med hensyn til hvert centralt præstationsområde og de tilknyttede præstationsmål har Kommissionen suppleret vurderingen ved at gennemgå udkastene til præstationsplaner, for så vidt angår de elementer, der er fastsat i punkt 2 i bilag IV til den nævnte gennemførelsesforordning.
                  
               
                     (9)
                  
                  
                     På det centrale præstationsområde flyvesikkerhed har Kommissionen vurderet overensstemmelsen af de mål, som Schweiz har forelagt, og som er fastsat i udkastet til præstationsplan for FABEC, vedrørende effektiviteten af luftfartstjenesteudøveres forvaltning af flyvesikkerheden baseret på kriteriet i punkt 1.1 i bilag IV til gennemførelsesforordning (EU) 2019/317. Denne vurdering blev foretaget under hensyntagen til lokale forhold og blev suppleret med en gennemgang af de planlagte foranstaltninger til opnåelse af flyvesikkerhedsmålene vedrørende de elementer, der er fastsat i punkt 2.1, litra a), i bilag IV til gennemførelsesforordning (EU) 2019/317. Kommissionen konkluderede, at de lokale præstationsmål for flyvesikkerhed, som er foreslået af Schweiz og de medlemsstater, der er omfattet af FABEC, og som er fastsat i udkastet til præstationsplan for FABEC, ikke gav anledning til betænkeligheder med hensyn til deres overensstemmelse med de tilsvarende unionsdækkende præstationsmål, og denne afgørelse indeholder derfor ingen anmærkninger i den forbindelse.
                  
               
                     (10)
                  
                  
                     På det centrale præstationsområde miljø er overensstemmelsen af de mål, som Schweiz har forelagt, og som er fastsat i udkastet til præstationsplan for FABEC, vedrørende den gennemsnitlige horisontale overflyvningsflyveeffektivitet for den faktiske bane blevet vurderet på grundlag af kriteriet i punkt 1.2 i bilag IV til gennemførelsesforordning (EU) 2019/317. De foreslåede mål i udkastet til præstationsplan for FABEC er således blevet sammenlignet med de relevante referenceværdier for horisontal overflyvningsflyveeffektivitet, der er fastsat i planen til forbedring af det europæiske rutenet. Vurderingen blev foretaget under hensyntagen til lokale forhold og blev suppleret med en gennemgang af de planlagte foranstaltninger til opnåelse af miljømålene vedrørende de elementer, der er fastsat i punkt 2.1, litra a), i bilag IV til gennemførelsesforordning (EU) 2019/317.
                  
               
                     (11)
                  
                  
                     For kalenderåret 2020 blev det unionsdækkende præstationsmål for RP3 inden for det centrale præstationsområde miljø, som oprindeligt blev fastsat i gennemførelsesafgørelse (EU) 2019/903, ikke revideret ved gennemførelsesafgørelse (EU) 2021/891, da fristen for anvendelsen af dette mål var udløbet, og gennemførelsen heraf derfor var blevet definitiv, hvilket udelukkede tilpasning med tilbagevirkende kraft. Medlemsstaterne og Schweiz havde derfor ikke behov for i de udkast til præstationsplaner, der blev forelagt senest den 1. oktober 2021, at revidere deres lokale præstationsmål for kalenderåret 2020 på det centrale præstationsområde miljø. I lyset af disse betragtninger blev overensstemmelsen mellem de lokale præstationsmål for miljø og de tilsvarende unionsdækkende præstationsmål vurderet for kalenderårene 2021, 2022, 2023 og 2024. Kommissionen konkluderede på dette grundlag, at de lokale præstationsmål for miljø, som er foreslået af Schweiz og de medlemsstater, der er omfattet af FABEC, og som er fastsat i udkastet til præstationsplan for FABEC, ikke gav anledning til betænkeligheder med hensyn til deres overensstemmelse med de tilsvarende unionsdækkende præstationsmål, og denne afgørelse indeholder derfor ingen anmærkninger i den forbindelse.
                  
               
                     (12)
                  
                  
                     På det centrale præstationsområde kapacitet er overensstemmelsen af de mål, som Schweiz har forelagt, og som er fastsat i udkastet til præstationsplan for FABEC, vedrørende den gennemsnitlige overflyvnings-ATFM-forsinkelse pr. flyvning blevet vurderet på grundlag af kriteriet i punkt 1.3 i bilag IV til gennemførelsesforordning (EU) 2019/317. De foreslåede mål i udkastet til præstationsplan for FABEC er således blevet sammenlignet med de relevante referenceværdier, der er fastsat i planen til forbedring af det europæiske rutenet. Denne vurdering blev foretaget under hensyntagen til lokale forhold og blev suppleret med en gennemgang af de planlagte foranstaltninger til opnåelse af målene for overflyvningskapacitet, herunder navnlig en gennemgang af de planlagte større investeringer og incitamentsordningen eller -ordningerne vedrørende de elementer, der er fastsat i punkt 2.1, litra a), i bilag IV til gennemførelsesforordning (EU) 2019/317.
                  
               
                     (13)
                  
                  
                     For kalenderåret 2020 blev det unionsdækkende præstationsmål for RP3 inden for det centrale præstationsområde kapacitet, som oprindeligt blev fastsat i gennemførelsesafgørelse (EU) 2019/903, ikke revideret ved gennemførelsesafgørelse (EU) 2021/891, da fristen for anvendelsen af dette mål var udløbet, og gennemførelsen heraf derfor var blevet definitiv, hvilket udelukkede tilpasning med tilbagevirkende kraft. Medlemsstaterne og Schweiz havde derfor ikke behov for i de udkast til præstationsplaner, der blev forelagt senest den 1. oktober 2021, at revidere deres lokale præstationsmål for kalenderåret 2020 inden for det centrale præstationsområde kapacitet. I lyset af disse betragtninger blev overensstemmelsen mellem de lokale præstationsmål for kapacitet og de tilsvarende unionsdækkende præstationsmål vurderet for kalenderårene 2021, 2022, 2023 og 2024. Kommissionen konkluderede på dette grundlag, at de lokale præstationsmål for kapacitet, som er foreslået af Schweiz og de medlemsstater, der er omfattet af FABEC, og som er fastsat i udkastet til præstationsplan for FABEC, ikke gav anledning til betænkeligheder med hensyn til deres overensstemmelse med de tilsvarende unionsdækkende præstationsmål, og denne afgørelse indeholder derfor ingen anmærkninger i den forbindelse.
                  
               
                     (14)
                  
                  
                     I forbindelse med vurderingen af udkastet til mål for kapacitet har Kommissionen endvidere suppleret sin vurdering med en gennemgang af udkastet til de mål for kapacitet for Schweiz, som er fastsat i udkastet til præstationsplan for FABEC, for tårn- og indflyvningskontroltjenester i overensstemmelse med punkt 2.1, litra b), i bilag IV til gennemførelsesforordning (EU) 2019/317 for lufthavne, der er omfattet af anvendelsesområdet for gennemførelsesforordning (EU) 2019/317 i henhold til nævnte forordnings artikel 1, stk. 3 og 4. Da det blev konstateret, at disse udkast til mål ikke gav anledning til betænkeligheder med hensyn til Schweiz, var der ikke behov for at fremsætte anmærkninger i den forbindelse i denne afgørelse.
                  
               
                     (15)
                  
                  
                     På det centrale præstationsområde omkostningseffektivitet er overensstemmelsen af de mål, som Schweiz har forelagt, og som er fastsat i udkastet til præstationsplan for FABEC, vedrørende de fastlagte enhedsomkostninger for overflyvningsluftfartstjenester blevet vurderet på grundlag af kriterierne i punkt 1.4, litra a), b) og c), i bilag IV til gennemførelsesforordning (EU) 2019/317. Disse kriterier består nemlig af den fastlagte enhedsomkostningstendens i RP3, den langsigtede fastlagte enhedsomkostningstendens i anden referenceperiode (»RP2«) og RP3 (2015-2024) og referenceværdien for den fastlagte enhedsomkostning på afgiftszoneniveau sammenlignet med gennemsnitsværdien for de afgiftszoner, hvor luftfartstjenesteudøverne har et lignende operationelt og økonomisk miljø. I tilfælde af, at omkostningseffektivitetsmålene for overflyvningstjenester blev anset for ikke at være i overensstemmelse med kriterierne i punkt 1.4, litra a), b) og c), i bilag IV til gennemførelsesforordning (EU) 2019/317, undersøgte Kommissionen yderligere, om en afvigelse kunne betragtes som nødvendig og forholdsmæssig på grundlag af punkt 1.4, litra d), i bilag IV til gennemførelsesforordning (EU) 2019/317.
                  
               
                     (16)
                  
                  
                     Kommissionen konkluderede på dette grundlag, at de foreslåede lokale præstationsmål for omkostningseffektivitet for Schweiz' overflyvningsafgiftszone, som er fastsat i udkastet til præstationsplan for FABEC, ikke giver anledning til betænkeligheder med hensyn til deres overensstemmelse med de tilsvarende unionsdækkende præstationsmål, og denne afgørelse indeholder derfor ingen anmærkninger i den forbindelse.
                  
               
                     (17)
                  
                  
                     Vurderingen af målene for overflyvningsomkostningseffektivitet blev gennemført under hensyntagen til lokale forhold. Den blev suppleret med en gennemgang af de elementer, der er fastsat i punkt 2 i bilag IV til gennemførelsesforordning (EU) 2019/317, dvs. de centrale faktorer og parametre, der understøtter disse mål som anført i punkt 2.1, litra d), i det nævnte bilag. Da det blev konstateret, at visse centrale faktorer og parametre, der understøtter disse mål, gav anledning til betænkeligheder med hensyn til Schweiz, er der fremsat anmærkninger herom i denne afgørelse.
                  
               
                     (18)
                  
                  
                     I forbindelse med vurderingen af udkastet til mål for omkostningseffektivitet har Kommissionen endvidere suppleret sin gennemgang med en vurdering af udkastet til de mål for omkostningseffektivitet for Schweiz, som er fastsat i udkastet til præstationsplan for FABEC, for tårn- og indflyvningskontroltjenester i overensstemmelse med punkt 2.1, litra c), i bilag IV til gennemførelsesforordning (EU) 2019/317 for lufthavne, der er omfattet af anvendelsesområdet for gennemførelsesforordning (EU) 2019/317 i henhold til nævnte forordnings artikel 1, stk. 3 og 4. Da det blev konstateret, at disse udkast til mål gav anledning til betænkeligheder med hensyn til Schweiz, er der fremsat anmærkninger herom i denne afgørelse.
                  
               
                     (19)
                  
                  
                     I overensstemmelse med punkt 2, litra f), i bilag IV til gennemførelsesforordning (EU) 2019/317 har Kommissionen i forbindelse med vurderingen af udkast til kapacitetsmål foretaget en undersøgelse af de udkast til incitamentsordninger, der er omhandlet i artikel 11 i gennemførelsesforordning (EU) 2019/317. I denne henseende har Kommissionen undersøgt, om udkastene til incitamentsordninger opfylder de materielle krav i artikel 11, stk. 1 og 3, i gennemførelsesforordning (EU) 2019/317. Da det blev konstateret, at disse incitamentsordninger gav anledning til betænkeligheder med hensyn til Schweiz, er der fremsat anmærkninger herom i denne afgørelse.
                  
               
            Særlige overvejelser vedrørende udviklingen i trafikken
         
         
                     (20)
                  
                  
                     Ifølge STATFOR's basistrafikprognose af oktober 2021 vil lufttrafikken på unionsniveau nå op på niveauet før pandemien i løbet af 2023 og overstige disse niveauer i 2024. Usikkerheden med hensyn til udviklingen i trafikken er dog fortsat særligt høj på grund af risiciene i forhold til udviklingen i den epidemiologiske situation med hensyn til covid-19. Kommissionen bemærker, at trafikken forventes genoprettet på en uensartet måde på tværs af medlemsstaterne.
                  
               
                     (21)
                  
                  
                     Derfor forventes den fremskrevne vækst i RP3-trafikken i flere medlemsstater at ligge betydeligt under den gennemsnitlige trafikale vækst på unionsniveau, og trafikmængden for RP3 forventes at forblive under niveauet før pandemien i en række af disse medlemsstater. Kommissionen anerkender, at dette gør det vanskeligt for de berørte medlemsstater at opfylde de unionsdækkende mål for omkostningseffektivitet, og har taget hensyn til dette ved gennemgangen af de lokale forhold, der er relevante for vurderingen af hvert udkast til præstationsplan.
                  
               
            KOMMISSIONENS VURDERING
         
         
            Vurdering af udkast til præstationsmål for det centrale præstationsområde omkostningseffektivitet
         
         
                     (22)
                  
                  
                     Angående gennemgangen af de centrale faktorer og parametre, som er omhandlet i punkt 2.1, litra d), i bilag IV i gennemførelsesforordning (EU) 2019/317, og som ligger til grund for udkastet til præstationsmål for Schweiz, jf. FABEC, på det centrale præstationsområde omkostningseffektivitet, har Kommissionens vurdering givet anledning til følgende anmærkninger i relation til de fastlagte omkostninger og fordelingen heraf.
                  
               
                     (23)
                  
                  
                     Angående de fastlagte omkostninger bemærker Kommissionen, at Schweiz ifølge udkastet til præstationsplan for FABEC oplyser, at overflyvningsluftfartstjenesteudøveren (Skyguide) har foretaget ændringer med hensyn til Skyguide's kapitaliseringsregler, hvilket forøger virksomhedens personaleomkostninger og driftsomkostninger, samtidig med at afskrivningsomkostningerne i løbet af RP3 mindskes. Præstationsvurderingsorganet tilkendegiver i sin rådgivning til Kommissionen udtryk, at denne ændring potentielt kan forvride gennemførelsen af mekanismen til omkostningsrisikodeling for Schweiz' vedkommende. Rationalet bag og konsekvenserne af den anvendte metode bør derfor forklares yderligere og begrundes i det reviderede udkast til præstationsplan for FABEC, hvad angår overensstemmelsen med de relevante retlige bestemmelser, herunder artikel 28, stk. 4, i gennemførelsesforordning (EU) 2019/317.
                  
               
                     (24)
                  
                  
                     Med hensyn til omkostningsfordelingen mellem overflyvningstjenester og tårn- og indflyvningskontroltjenester indfører Schweiz en ændring i den anvendte metode, hvad angår behandlingen af indirekte OPEX-omkostninger. Kommissionen bemærker imidlertid, at Schweiz i udkastet til præstationsplan for FABEC ikke har beskrevet eller begrundet denne ændring i omkostningsfordelingen af indirekte OPEX-omkostninger mellem overflyvningstjenester og tårn- og indflyvningskontroltjenester. Kommissionen finder derfor, at dette bør belyses yderligere og begrundes i det reviderede udkast til præstationsplan.
                  
               
                     (25)
                  
                  
                     På grundlag af betragtning 21-41 i gennemførelsesafgørelse C(2022) 2283 (7) blev de foreslåede mål i udkastet til præstationsplan for FABEC med hensyn til Belgiens og Luxembourgs overflyvningsafgiftszone anset for ikke at være i overensstemmelse med de unionsdækkende præstationsmål for det centrale præstationsområde omkostningseffektivitet. Schweiz, der sammen med Belgien, Frankrig, Tyskland, Luxembourg og Nederlandene har udarbejdet og forelagt et udkast til præstationsplan for RP3 på FAB-niveau, bør derfor i fællesskab forelægge et revideret udkast til præstationsplan for FABEC, hvori der tages hensyn til anbefalingerne i denne afgørelse og i gennemførelsesafgørelse C(2022) 2283.
                  
               
            Gennemgang af udkast til mål for omkostningseffektivitet for tårn- og indflyvningskontroltjenester
         
         
                     (26)
                  
                  
                     Kommissionen har betænkeligheder med hensyn til udkastet til de præstationsmål, som Schweiz har forelagt, og som er fastsat i udkastet til præstationsplan for FABEC for den fastlagte enhedsomkostningstendens for tårn- og indflyvningskontroltjenester i overensstemmelse med punkt 2, litra c), i bilag IV til gennemførelsesforordning (EU) 2019/317.
                  
               
                     (27)
                  
                  
                     Ved en sammenligning af den fastlagte enhedsomkostningstendens for tårn- og indflyvningskontroltjenester i RP3 og den fastlagte enhedsomkostningstendens for overflyvningstjenester har Kommissionen for det første konstateret, at den fastlagte enhedsomkostningstendens for Schweiz' tårn- og indflyvningskontrolafgiftszone på + 2,7 % er højere end Schweiz' fastlagte enhedsomkostningstendens for overflyvningstjenester på afgiftszoneniveau på – 0,5 % i RP3.
                  
               
                     (28)
                  
                  
                     For det andet er Kommissionen af den opfattelse, at udkastet til mål, hvad angår den fastlagte enhedsomkostningstendens for tårn- og indflyvningskontroltjenester for Schweiz' tårn- og indflyvningskontrolafgiftszone på + 2,7 % i RP3, er højere end den faktiske fastlagte enhedsomkostningstendens på – 3,4 %, der er konstateret i RP2. Denne forskel skyldes tilsyneladende betydelige stigninger i de fastlagte omkostninger til tårn- og indflyvningskontroltjenester i RP3, navnlig hvad angår øvrige driftsomkostninger og afskrivningsomkostninger.
                  
               
                     (29)
                  
                  
                     Ved en sammenligning af udkastet til mål for omkostningseffektivitet for tårn- og indflyvningskontroltjenester og præstationerne i lignende lufthavne i RP3 har Kommissionen for det tredje bemærket, at den fastlagte enhedsomkostning for Genève lufthavn og Zürich lufthavn anslås at ligge meget betydeligt over den gennemsnitlige fastlagte enhedsomkostning for den relevante sammenligningsgruppe i RP2 og RP3.
                  
               
                     (30)
                  
                  
                     Kommissionen finder derfor, at Schweiz bør uddybe begrundelsen for målene for omkostningseffektivitet for tårn- og indflyvningskontroltjenester i lyset af bemærkningerne i betragtning 26-29 eller nedjustere udkastet til mål for den fastlagte enhedsomkostning for tårn- og indflyvningskontroltjenester.
                  
               
            Gennemgang af incitamentsordningerne omhandlet i artikel 11 i gennemførelsesforordning (EU) 2019/317 som supplement til Kommissionens vurdering af udkast til kapacitetsmål
         
         
                     (31)
                  
                  
                     Med hensyn til de elementer, der skal gennemgås, jf. punkt 2.1, litra f), i bilag IV til gennemførelsesforordning (EU) 2019/317 bemærker Kommissionen, at udkastet til en incitamentsordning for overflyvningskapacitet, der foreslås i udkastet til præstationsplan for FABEC, omfatter en maksimal økonomisk fordel svarende til den maksimale økonomiske ulempe, som begge udgør 0,5 % af de fastlagte omkostninger. Kommissionen bemærker også, at udkastet til incitamentsordning for tårn- og indflyvningskontrolkapacitet, der foreslås af Schweiz i udkastet til præstationsplan for FABEC, omfatter en maksimal økonomisk fordel svarende til den maksimale økonomiske ulempe, som begge udgør 0,5 % af de fastlagte omkostninger.
                  
               
                     (32)
                  
                  
                     På grundlag af præstationsvurderingsorganets ekspertrådgivning betvivler Kommissionen på det kraftigste, at de foreslåede maksimale økonomiske ulemper hidrørende fra disse incitamentsordninger, som udgør 0,5 % af de fastlagte omkostninger, vil have nogen væsentlig indvirkning på indtægtsrisikoen, som det kræves i henhold til artikel 11, stk. 3, litra a), i gennemførelsesforordning (EU) 2019/317.
                  
               
                     (33)
                  
                  
                     I forbindelse med det udkast til præstationsplan, der er indgivet af FABEC, bør Schweiz derfor revidere sit udkast til incitamentsordninger med henblik på at nå målene for overflyvningskapacitet og tårn- og indflyvningskontrolkapacitet, således at de maksimale økonomiske ulemper, der følger af disse incitamentsordninger, fastsættes på et niveau, som har væsentlig indvirkning på indtægtsrisikoen, som det udtrykkeligt kræves i henhold til artikel 11, stk. 3, litra a), i gennemførelsesforordning (EU) 2019/317. Efter Kommissionens opfattelse bør dette udmønte sig i en maksimal økonomisk ulempe på 1 % af de fastlagte omkostninger eller derover.
                  
               
            KONKLUSION
         
         
                     (34)
                  
                  
                     Med henvisning til gennemførelsesafgørelse C(2022) 2283 har Kommissionen konstateret, at det udkast til præstationsplan, som Schweiz har forelagt som en del af FABEC, indeholder visse præstationsmål for Belgien og Luxembourg, som ikke er i overensstemmelse med de unionsdækkende præstationsmål.
                  
               
                     (35)
                  
                  
                     I henhold til artikel 14, stk. 3, i gennemførelsesforordning (EU) 2019/317 skal Schweiz og FABEC-medlemsstaterne derfor senest tre måneder efter datoen for vedtagelsen af denne afgørelse forelægge Kommissionen deres reviderede udkast til præstationsplan under hensyntagen til Kommissionens anbefalinger.
                  
               
                     (36)
                  
                  
                     Kommissionen vil efterfølgende vurdere det reviderede udkast til præstationsplan i sin helhed i overensstemmelse med proceduren i artikel 15 i gennemførelsesforordning (EU) 2019/317 og kan — som resultat af denne efterfølgende vurdering — træffe en afgørelse vedrørende udkastene til præstationsmål og andre elementer i præstationsplanerne, mod hvilke der ikke er gjort indsigelse i denne afgørelse.
                  
               
                     (37)
                  
                  
                     I henhold til artikel 17 i gennemførelsesforordning (EU) 2019/317 finder præstationsmålene i den seneste version af udkastet til præstationsplan foreløbigt anvendelse, indtil Kommissionen har truffet afgørelse om præstationsmålenes eller de reviderede præstationsmåls overensstemmelse, hvorefter Schweiz og FABEC-medlemsstaterne skal vedtage deres endelige præstationsplan.
                  
               
                     (38)
                  
                  
                     I henhold til artikel 17 i gennemførelsesforordning (EU) 2019/317 finder præstationsmålene for det centrale præstationsområde omkostningseffektivitet anvendelse med tilbagevirkende kraft på målene i den endelige præstationsplan. Følgelig skal enhver forskel i indtægter som følge af anvendelsen af enhedsraten eller -raterne beregnet på grundlag af udkastet til præstationsplan i stedet for enhedsraten eller -raterne beregnet på grundlag af den endelige præstationsplan udlignes ved efterfølgende justeringer af enhedsraten i løbet af RP3, og denne reguleres yderligere i kraft af de ekstraordinære foranstaltninger for RP3, der er fastsat ved gennemførelsesforordning (EU) 2020/1627. Kommissionen vil derfor ikke drage nogen konklusion vedrørende enhedsraternes overensstemmelse i henhold til artikel 29, stk. 3, i gennemførelsesforordning (EU) 2019/317, inden de relevante endelige præstationsplaner er blevet vedtaget.
                  
               
                     (39)
                  
                  
                     Kommissionen bemærker, at nogle medlemsstater har meddelt, at de har til hensigt at indregne omkostningsposter vedrørende sporing af droner i deres omkostningsgrundlag for RP3. Ud fra elementerne i udkastet til præstationsplaner har det ikke været muligt præcist at fastslå, i hvilket omfang medlemsstaterne har indregnet sådanne fastlagte omkostninger i deres omkostningsgrundlag for RP3, og, hvis sådanne omkostninger er indregnet, i hvilket omfang de er påløbet i forbindelse med udøvelsen af luftfartstjenester og derfor må tages i betragtning i henhold til præstations- og afgiftsordningen. Kommissionen har sendt en ad hoc-anmodning om oplysninger til alle medlemsstater for at indsamle relevante oplysninger og vil undersøge de indberettede omkostninger til sporing af droner i lufthavne yderligere i forbindelse med kontrol af overensstemmelsen med enhedsraten. Denne afgørelse foregriber ikke Kommissionens anmærkninger og konklusion angående omkostninger til sporing af droner.
                  
               
                     (40)
                  
                  
                     Som reaktion på Ruslands militære aggression mod Ukraine, der blev indledt den 24. februar 2022, har Unionen vedtaget restriktive foranstaltninger, der forbyder russiske luftfartsselskaber, russisk registrerede luftfartøjer og luftfartøjer, der ikke er registreret i Rusland, men som ejes, chartres eller på anden måde kontrolleres af russiske fysiske eller juridiske personer, enheder eller organer, at lande på, lette fra eller overflyve Unionens område. Disse foranstaltninger medfører en reduktion af lufttrafikken i luftrummet over Unionens område. Virkningerne på unionsniveau forventes dog ikke at kunne sammenlignes med reduktionen af lufttrafikken som følge af udbruddet af covid-19-pandemien i marts 2020. Derfor bør de eksisterende foranstaltninger og processer til gennemførelse af præstations- og afgiftsordningen opretholdes i RP3. Når Schweiz og FABEC-medlemsstaterne reviderer de lokale præstationsmål i udkastet til præstationsplan for FABEC, bør de tage behørigt hensyn til de operationelle og finansielle virkninger af relevante ændringer i trafikken.
                  
               
                     (41)
                  
                  
                     Kommissionen har i henhold til aftalens artikel 19, stk. 2, hørt Schweiz om anbefalingerne i denne afgørelse —
                  
               VEDTAGET DENNE AFGØRELSE:
         
            Artikel 1
            Præstationsmålene i udkastet til præstationsplan for FABEC, som Belgien, Tyskland, Frankrig, Luxembourg, Nederlandene og Schweiz har forelagt i henhold til forordning (EF) nr. 549/2004, og som er opført i bilaget til gennemførelsesafgørelse C(2022) 2283, er ikke i overensstemmelse med de unionsdækkende præstationsmål for den tredje referenceperiode, der er fastsat ved gennemførelsesafgørelse (EU) 2021/891.
         
         
            Artikel 2
            Denne afgørelse er rettet til Det Schweiziske Forbund.
         
         
            Udfærdiget i Bruxelles, den 13. april 2022.
            
               
                  På Kommissionens vegne
               
               Adina VĂLEAN
               
                  Medlem af Kommissionen
               
            
         
         
            (1)  EFT L 114 af 30.4.2002, s. 73.
         
            (2)  EUT L 96 af 31.3.2004, s. 1.
         
            (3)  Kommissionens gennemførelsesforordning (EU) 2019/317 af 11. februar 2019 om oprettelse af en præstations- og afgiftsordning for det fælles europæiske luftrum og om ophævelse af gennemførelsesforordning (EU) nr. 390/2013 og (EU) nr. 391/2013 (EUT L 56 af 25.2.2019, s. 1).
         
            (4)  Kommissionens gennemførelsesafgørelse (EU) 2019/903 af 29. maj 2019 om fastsættelse af unionsdækkende præstationsmål for lufttrafikstyringsnettet for den tredje referenceperiode, der starter den 1. januar 2020 og slutter den 31. december 2024 (EUT L 144 af 3.6.2019, s. 49).
         
            (5)  Kommissionens gennemførelsesforordning (EU) 2020/1627 af 3. november 2020 om ekstraordinære foranstaltninger for det fælles europæiske luftrums præstations- og afgiftsordnings tredje referenceperiode (2020-2024) på grund af covid-19-pandemien (EUT L 366 af 4.11.2020, s. 7).
         
            (6)  Kommissionens gennemførelsesafgørelse (EU) 2021/891 af 2. juni 2021 om fastsættelse af reviderede unionsdækkende præstationsmål for lufttrafikstyringsnettet for den tredje referenceperiode (2020-2024) og om ophævelse af gennemførelsesafgørelse (EU) 2019/903 (EUT L 195 af 3.6.2021, s. 3).
         
            (7)  Kommissionens gennemførelsesafgørelse om den manglende overensstemmelse mellem visse præstationsmål i de udkast til nationale planer og planer for de funktionelle luftrumsblokke, der er forelagt af Belgien, Tyskland, Grækenland, Frankrig, Cypern, Letland, Luxembourg, Malta, Nederlandene, Rumænien og Sverige i henhold til Europa-Parlamentets og Rådets forordning (EF) nr. 549/2004, og de unionsdækkende præstationsmål for den tredje referenceperiode og om fremsættelse af anbefalinger om revision af disse mål.